**E L Ő T E R J E S Z T É S**

**Szombathely Megyei Jogú Város Önkormányzata Közgyűlésének**

 **2019. évi november 28-i ülésére**

**Javaslat Szombathely Megyei Jogú Város Önkormányzata költségvetését érintő döntések meghozatalára**

Szombathely Megyei Jogú Város Közgyűlése az 5/2019. (IV.1.) önkormányzati rendeletével jóváhagyta Szombathely Megyei Jogú Város Önkormányzata 2019. évi költségvetését, amely a 13/2019. (V.15.) önkormányzati rendelettel, és a 16/2019. (VII.3.) önkormányzati rendelettel módosításra került

**I.**

**Szombathely Megyei Jogú Város Önkormányzata Közgyűlésének az önkormányzat 2019. évi költségvetésről szóló 5/2019. (IV.1.) önkormányzati rendelet 11. § (5) bekezdése alapján az intézményi felújításokra és karbantartásra biztosított előirányzatok felhasználásáról kizárólag a Közgyűlés jogosult dönteni.**

Szombathely Megyei Jogú Város Önkormányzata a KEOP-2015-4.10.0/U kódszámú, a „Helyi költségvetési szervek tulajdonában álló uszodák technológiai hő- és villamosenergia igényének kielégítése megújuló energiaforrások alkalmazásával” című pályázattal támogatást nyert el a Szombathelyi Szolgáltatási Szakképzési Centrum Oladi Szakgimnáziuma és Szakközépiskolája (Szombathely, Simon István utca 2-6.) uszodájának fejlesztésére. A fejlesztés tartalma szerint 2 db levegő-vizes hőszivattyú beállítása, valamint a víztechnológia teljes éves villamos-energia igényét kielégíteni képes napelemes rendszer kiépítése történt meg. A projekt 2015. december 31. napjával megvalósult. Szombathely Megyei Jogú Város Önkormányzata a támogatással vállalta a pályázatok keretében megvalósult fejlesztések 5 éven át történő fenntartását, a projekt fenntartási időszaka: 2016.05.06. – 2021.05.05. Ez időszak alatt a berendezések Önkormányzatunk vagyonában maradnak, nem kerülnek átadásra az intézményeknek.

Az elhelyezett napelemek és mérők/inverterek rendszeres helyszíni ellenőrzését megállapodásunk szerint a Szombathelyi Köznevelési GAMESZ végzi, és az észlelt hibákról, problémákról haladéktalanul tájékoztatja a Polgármesteri Hivatal Városüzemeltetési és Városfejlesztési Osztály Beruházási Iroda vezetőjét.

A vállalkozó kivitelező által vállalt garanciális időszak alatt a javítást a vállalkozó kivitelező végzi el, azonban azt követően Önkormányzatunknak szükséges arról gondoskodnia egészen a fenntartási időszak végéig, amely lejártát követően a berendezéseket átadjuk az intézménynek.

A hőszivattyúk korábbi szivárgásvizsgálatát végző cég tájékoztatása szerint a Nemzeti Klímavédelmi Hatóság oldalának adatai szerint a 2 db hőszivattyú berendezés szivárgásvizsgálata 2019. május 14-én lejárt. A szivárgásvizsgálatot a hatályban lévő jogszabályok alapján rendszeresen, képesített személyzettel, szakcéggel kell elvégeztetni. A szivárgásvizsgálat elvégeztetése az előzetes ajánlatkérés alapján bruttó 87.000,- Ft-ba kerül.

A Szombathelyi Oladi Szakgimnáziumban (Szombathely, Simon István utca 2-6.) található 2. számú hőszivattyú a működése során a biztosítékot leoldja. A hőszivattyú vizsgálata során megállapítást nyert, hogy a Vulcano VMA58 típusú hőszivattyú (gyári szám: 2015/D040) főbiztosítéka leoldott. A kompresszor testzárlatos, csak cserével javítható. A benyújtott árajánlat szerint a kompresszor cseréje, az új ZH48KVE típusú kompresszor beüzemelése bruttó 1.771.000 Ft-ba kerülne. Mivel a fenntartási időszakban Szombathely Megyei Jogú Város Önkormányzatának jelentési kötelezettsége van a megvalósult energetikai projektekre vonatkozóan, ezért szükséges a hőszivattyú haladéktalan javítása.

Szombathely Megyei Jogú Város Önkormányzata a KEOP-4.10.0/N/14-2014-0377 azonosítószámú, a „Fotovoltaikus rendszerek kialakítása” című pályázat keretében a Bercsényi és a Váci Mihály Általános Iskola épületein fotovoltaikus rendszereket telepített; a KEOP-2015-4.10.0/U kódszámú, a „Helyi költségvetési szervek tulajdonában álló uszodák technológiai hő- és villamosenergia igényének kielégítése megújuló energiaforrások alkalmazásával” című pályázat keretében a Szombathelyi Szolgáltatási Szakképzési Centrum Oladi Szakgimnáziuma és Szakközépiskolájában (Szombathely, Simon István utca 2-6.) 2 db levegő-vizes hőszivattyú, valamint napelemes rendszer került kiépítésre. A TOP-6.5.1-15-SH1-2016-00004 kódszámú, „Óvodák energetikai korszerűsítése” című projekt keretében a Margaréta Óvoda (Szombathely, Margaréta utca 1.), a Hétszínvirág Óvoda (Szombathely, Bem József utca 33.), az Aranyhíd Nevelési-Oktatási Integrációs Központ Micimackó Óvodája (Szombathely, Pázmány Péter körút 26/b.) és a Napsugár Óvoda (Szombathely, Pázmány Péter körút 26/a.) fejlesztése valósult meg. Valamennyi óvoda esetében napelemes rendszer került kiépítésre. A Hétszínvirág Óvodánál a használati-melegvíz rendszer kiépítése egy hőszivattyú beépítésével került megvalósításra. A Margaréta Óvodában a fűtés korszerűsítése érdekében egy külsőlevegős hőszivattyú került beépítésre. A TOP-6.5.1-15-SH1-2016-00003 kódszámú, „Neumann János Általános Iskola felújítása” című projekt keretében a fűtés korszerűsítése érdekében egy külsőlevegős hőszivattyú került beépítésre. A villamos energia fogyasztás részbeni fedezésére napelemes rendszer került kiépítésre.

A fenti projektek vonatkozásában Szombathely Megyei Jogú Város Önkormányzata vállalta a pályázatok keretében megvalósult fejlesztések 5 éven át történő fenntartását. A projektek fenntartási jelentéséhez szükséges adatszolgáltatást (adatok mérőműszerekről történő leolvasása, energetikai számítások elvégzése, eltérések esetén magyarázatok megadása) jelenleg megállapodásunk szerint a Szombathelyi Köznevelési GAMESZ végzi. Az adott inverterek többségében lapostetőn, vagy kimondottan nehezen megközelíthető helyeken helyezkednek el, az adatbegyűjtés pedig heti rendszerességgel fizikailag valósul meg, ami az időjárás és egyéb helyi körülmények miatt nehézkes és hosszútávon nem tartható. A napelemes rendszerek invertereinek internetes elérésének biztosítása szükséges ahhoz, hogy az inverterek adatainak leolvasása, begyűjtése és feldolgozása automatizáltan, egy helyről, egy munkaállomásról történhessen. Az elektronikus adatgyűjtésnek köszönhetően napi összesítő elemzés készíthető a fotovoltaikus rendszerek működéséről, az általuk megtermelt villamos energia mennyiségéről, melynek köszönhetően a kisebb műszaki hibák is azonnal kiszűrhetőek lesznek, mely most adott esetben szemrevételezéssel nem megoldható. Mindennek köszönhetően a jövőben elkerülhetőek lesznek az olyan helyzetek, hogy adott napelemes rendszerek akár hosszabb ideig is üzemen kívül kerüljenek különböző okok miatt. Az előzetes ajánlatkérés alapján az óvodák invertereinek internetes elérésének biztosítása 541.000,-Ft-ba, az iskolák invertereinek internetes elérésének biztosítása 743.000,- Ft-ba kerülne.

Fentiek alapján javaslom, hogy a Szombathelyi Szolgáltatási Szakképzési Centrum Oladi Szakgimnáziuma és Szakközépiskolája hőszivattyúinak szivárgásvizsgálatához szükséges 87.000,- Ft; a Szombathelyi Oladi Szakgimnáziumban található 2. számú hőszivattyú kompresszor cseréjéhez szükséges 1.771.000,- Ft, valamint a Neumann János Általános Iskola, Váci Mihály Általános Iskola, Bercsényi Miklós Általános Iskola és a Szombathelyi Szolgáltatási Szakképzési Centrum Oladi Szakgimnáziuma és Szakközépiskolája napelemes rendszerek invertereinek internetes elérésének biztosításához szükséges 743.000,- Ft az „Intézményi felújítások” sor terhére kerüljön biztosításra. Továbbá javaslom, hogy a Margaréta Óvoda, Hétszínvirág Óvoda, Napsugár Óvoda és az Aranyhíd Nevelési-Oktatási Integrációs Központ Micimackó Óvodája napelemes rendszerek invertereinek internetes elérésének biztosításához szükséges 541.000,- Ft az „Óvodai intézményi karbantartás” sor terhére kerüljön biztosításra.

**II.**

A **Savaria Történelmi Karnevál** (a továbbiakban: Karnevál) 2019. évi megrendezéséhez Szombathely Megyei Jogú Város Önkormányzata az idei évben a Savaria Turizmus Nonprofit Kft. részére 57.500.000,- Ft, a „Savaria Történelmi Karnevál” Közhasznú Közalapítvány részére pedig 10.000.000,- Ft támogatást biztosított.

A 2020. évi Karnevál előkészületeinek megkezdéséhez célszerű annak Közgyűlés általi elhatározása, hogy az Önkormányzat a 2020. évi Karneválhoz a 2019. évi támogatással megegyező saját forrást biztosít 2020. évben is a Savaria Turizmus Nonprofit Kft. és a „Savaria Történelmi Karnevál” Közhasznú Közalapítvány részére.

Ennek oka, hogy a jövő évi Karnevál önkormányzati támogatásának ismeretében a Karnevál gerincét adó hagyományőrző csoportokkal és nevesebb előadóművészekkel a szervezők már az idén tudnak szerződést kötni, most nagyobb a kínálat is, félő, hogy jövőre már csak magasabb áron lehet őket elérni, ezáltal sokkal költséghatékonyabban kerül a fesztivál megrendezésre.

A Karnevál megszervezéséhez az Nemzeti Kulturális Alap pályázaton elnyert évi 20 millió Ft-os támogatás az elmúlt három évben a Közalapítványt illette meg.

Az elmúlt évek tapasztalatai alapján azonban javaslom, hogy 2020. évtől az NKA pályázatot nyílt pályázat esetén a Savaria Turizmus Nonprofit Kft. nyújtsa be.

**III.**

Szombathely Megyei Jogú Város Közgyűlése a 268/2019. (VI.18.) Kgy. sz. határozat 3. pontjában döntött arról, hogy a háziorvosi ügyeletben közreműködők juttatásait 2019. július 1. napjától átlagosan 15 %-kal megemeli.

Az Önkormányzat és az **Országos Mentőszolgálat** között 2019. 07.18. napján **kötött megállapodás** a szóban forgó emelés összegét a 2019. évre 7,5 millió forintban határozta meg, amelyet azonban szükséges – a 15 %-os értékig - további 1,5 millió forinttal kiegészíteni.

**IV**.

Szombathely Megyei Jogú Város Közgyűlése a 151/2018.(VI.25.) Kgy. sz. határozatában kinyilvánította, hogy az „Új egészségügyi központ projekthez” kapcsolódó eszközbeszerzések forrását a tényleges igényeknek megfelelően a Szombathelyi Egészségügyi és Kulturális GESZ részére biztosítja a 2019. évi költségvetési rendeletben.

A Közgyűlés felkérte a Szombathelyi Egészségügyi és Kulturális GESZ igazgatóját, hogy a projekt tényleges megvalósításakor a szükséges eszközbeszerzések érdekében az intézkedéseket tegye meg.

Az új Egészségügyi Alapellátó Központ 4 háziorvosi szolgálat és hozzá kapcsolódó vérvételi helyiség, 10 fogorvosi praxis és a fogorvosi ügyelet számára kell, hogy biztosítsa a feladatellátás zavartalan működését.

Az egységes megjelenés érdekében a projektben elfogadott, de forráshiány miatt nem abból finanszírozott belsőépítészeti tervdokumentáció alapján a projekt megvalósításához szükséges eszközök, valamint a jövőbeni működéshez szükséges éves fenntartási kiadások az alábbiakban kerülnek bemutatásra. A tervezés során figyelembe vették az egészségügyi szolgáltatás nyújtását szabályozó jogszabályi előírásokat, az egészségügyre vonatkozó speciális szabályokat, szakmai ajánlásokat és a birtokolt gyakorlati tapasztalatokat.

**A.**

Az alábbi eszközök a pályázatban, forrás hiányában nem voltak tervezhetők, ezért ezen alapellátás működtetéséhez szükséges tevékenységek, eszközök tekintetében az alábbi önkormányzati támogatási igény szükséges a bekért indikatív árajánlatok alapján, valamint a hatósági engedélyek megszerzése érdekében:

1. Fogászati kezelőegység a pályázatban érintett 11 praxis tekintetében

**93.426.280 Ft**

mely tartalmazza: a pályázatba bevont 10 alapellátási fogászati szolgálat és a fogorvosi ügyelet számára beszerzendő kezelőegység és a gépészeti munkák értékét.

1. Közös helyiségek felszerelésének, eszközeinek forrásigénye

**12.839.889 Ft**

a belsőépítészeti helyiségkönyvben szereplő helyiségek funkciójuk betöltéséhez szükséges tárgyi eszköz igénye, a rendelők bútorzata kivételével, melyek a teljesség igénye nélkül az alábbiak: várótermi padok, közös használatú helyiségek- öltöző, zuhanyzó, teakonyha – felszerelése, fogászati ügyeleti pihenő berendezése, stb.

1. Háziorvosi rendelők és nővérszobák bútorzata

**20.054.126 Ft**

a projektben érintett háziorvosi rendelők és nővérszobák bútorzata a belsőépítészeti helyiségkönyvében megfogalmazottak alapján tervezve, figyelembe véve az egészségügyi szolgáltatások nyújtásának minimumfeltételeiről szóló 60/2003. (X.20.) ESZCSM rendelet előírásait, mely alapját adja a háziorvosi szolgáltatás nyújtásának.

1. Közös helyiségek bútorzata

**34.643.957 Ft**

A belsőépítészeti helyiségkönyv és a működéshez szükséges követelmények ismeretében tartalmazza a közös helyiségek asztalosipari kivitelezést igénylő munkáinak értékét – vérvételi helyiség (szekrény beépített hűtővel, íróasztal), fogászati ügyelet (beépített orvos bútor - beépített hűtővel, íróasztal számítógép tartóval), recepció (komplett pult plexivel, beépített szekrény polcokkal, íróasztalok), irattár (egészségügyi iratanyag tárolására a 14 praxis iratanyagának zárható beépített szekrények), teakonyha (konyhabútor kompletten, étkezőasztal, beépített hűtő), öltözők (Z-ajtós öltözőszekrények, asztal), mellékhelyiség (mosdó, munkapult), várótermi felszerelések (prospektus lerakó asztal)

1. Erodium Orvosi Betegirányító Rendszer

**1.981.200 Ft**

Háziorvosi praxisok és egészségügyi intézmények betegirányítási és időpont foglalási feladatainak ellátására kifejlesztett informatikai rendszer, a várótermi fali terminálokkal, LED televíziókkal, WIFI kamerákkal együtt.

1. Portaszolgálat, szerver informatikai forrásigénye

**546.646 Ft**

munkaállomás kialakítása,monitor, multifunkcionális nyomtató, irodai szoftvercsomag költségei kerültek tervezésre.

1. Internet és VOIP áthelyezése

**44.450 Ft**

a már működő internet szolgáltatás új telephelyre történő áthelyezése.

1. Kerítés és kertépítés

**38.667.167 Ft**

Az építészeti tervben tervezett, kertépítészeti tervben meghatározott tartalommal jóváhagyott, de az építészeti közbeszerzési kiírásban 0 Ft-tal szereplő, vagyis a kivitelező által nem meg valósított, a projekt kötelező elemének indikatív árajánlat alapján meghatározott összege. Egy 1,20 m magas drótfonatos kerítés készítése, horganyzott, zártszelvény oszlopokkal 126 folyó méter nagyságrendben. Földmunkák, 42 fa ültetése, 10 db tűlevelű díszfa, cserjék, törpebambusz, levendula telepítése, fűmagvetés 4302 m2-en, háttámla nélküli pad, faborítású tetejű hulladéktárolók, kerékpártároló.

1. Vagyonvédelmi riasztórendszer kiépítése

**961.288 Ft**

a vagyonvédelmi riasztórendszer kiépítésének eszköz, anyagigénye és munkadíja.

**A beruházás összes (1-9.pont) önkormányzati támogatási igénye 203.165.003 Ft**

**B.**

**Pályázatban nem érintett rendelők kezelőegységei**

a 317/2016. (X.27.) Kgy. számú határozat 2. pontja alapján a pályázatban nem érintett rendelők (Váci u., Szent Márton u. rendelő, Kiskar utcai rendelő 2 db) összesen 4 db kezelőegységeinek és gépészeti munkáinak értéke.

Szakvélemény alapján az érintett kezelőegységek műszakilag leamortizált állapotban vannak. Alapfunkcióban rendszeres javítást igényelve üzemképesek, a jövőben csak a magas szerviz költséggel lennének üzemben tarthatóak, ezzel nagyon sok állásidőt generálnának. A berendezések technológiai színvonala sem felel meg a kor követelményeinek, mivel 20 éves kezelőegységekről van szó, továbbá a jogszabályi követelményeknek való megfelelés és az amalgám szeparátor tekintetében csak új kezelőegységekkel biztosítható, és városi szinten is indokolt a csere az egységes struktúra kialakítása érdekében, amelyhez **35.754.310 Ft** önkormányzati forrás szükséges.

**C.**

A fentiekben bemutatott önkormányzati támogatási igényen felül az egészségügyi alapellátási feladatok jogszabályi és funkcionális megfelelősége érdekében a beköltöző szolgálatok az alábbi nagyságrendű vállalásokat tették saját forrásból a feladatellátás érdekében:

* Fogászati rendelők bútorzata: **38.587.118 Ft** (4.287.458 Ft/praxis)
* Fogorvosok által a 60/2003. (X.20.) ESZCSM rendelet alapján a minimum feltételeknek való megfelelés érdekében megvásárolni tervezett eszközök értéke: **20.006.265 Ft** (2.222.918 Ft/praxis).
* Háziorvosok által a 60/2003. (X.20.) ESZCSM rendelet alapján a minimum feltételeknek való megfelelés érdekében megvásárolni tervezett eszközök értéke **1.217.490 Ft** (304.373 Ft/praxis).

**D.**

A GESZ által működtetett gyermekfogászat és fogászati ügyelet tekintetében a GESZ **15.535.923 Ft** értékben tervezi a minimum feltételekben szereplő eszközök beszerzését Nemzeti Egészségbiztosítási Alapkezelői finanszírozásból.

**E.**

A Szombathely, Markusovszky. u. 8. szám alatti Egészségügyi Alapellátó Központ működéséhez szükséges önkormányzati támogatási igény, amelyet a GESZ éves költségvetésében tervezni szükséges:

1. Internet szolgáltatás üzemeltetési költsége

**175.260 Ft**

a háziorvosi, fogorvosi dokumentációs rendszer, továbbá az Elektronikus Egészségügyi Szolgáltatási Tér működtetéséhez szükséges internetes szolgáltatás folyamatos biztosítása érdekében.

1. Portaszolgálat és takarítási szolgáltatás

**14.429.994 Ft**

amely tartalmazza a napi takarítás, külső területek tisztítása, jégmentesítése, portaszolgálat ellátása, valamint a takarítás anyagigénye összegét.

1. Vagyonvédelmi riasztófelügyelet éves díja **45.720 Ft**

4. Tűzjelző - a gyengeáramú rendszerek éves karbantartási díja **482.854 Ft**

5. Röntgen készülék beüzemelés, a működéshez szükséges hatósági engedélyek beszerzése.

**1.000.000 Ft**

6. Egészségügyi szolgáltatást nyújtó intézmény jellegére és a nagyszámú látogatói forgalomra tekintettel szükséges szennyfogó szőnyeg bérlése és éves fenntartási költsége a bejárati ajtókhoz.

**508.800 Ft**

7. Eszközök beüzemelése és költöztetési feladatok

**1.000.000 Ft**

a Március 15. téri rendelő egységekből, valamint a Wesselényi u. 4. szám alól költöztetés költsége, illetve az új intézmény beüzemelés költsége (összeszerelés, felszerelés, stb.).

**A beruházás összes önkormányzati éves működési támogatási igénye**

 **17.642.628 Ft**

**V.**

**A Nyugat-dunántúli Regionális Hulladékgazdálkodási Önkormányzati Társulás felé fizetendő beruházási hozzájárulás megszüntetéséről**

Szombathely Megyei Jogú Város Önkormányzata a 359/2008 (IX.25.) Kgy. számú határozat alapján tagja a 127 Vas megyei települési önkormányzatot magában foglaló Nyugat-dunántúli Regionális Hulladékgazdálkodási Önkormányzati Társulásnak és az Alapító Okirat alapján vállalta a Társulási Megállapodásban rögzített módon az éves működési és a beruházási hozzájárulás megfizetését.

A Társulás megvalósította a Társulási Megállapodásban célként kitűzött és vállalt KEOP-1.1.1./2F-09.11-2012-0001, azonosítószámmal nyilvántartott „Települési szilárd hulladékgazdálkodási rendszerek fejlesztése című projektet, valamint a KEOP-2.3.0. azonosító számú „A települési szilárd-lerakókat érintő térségi szintű bezárt rekultivációs programot”. A Söptei úton felépült szelektív válogatómű, hulladékudvarok, továbbá a 13 településen levő szilárd hulladéklerakó rekultiválása mint beruházási célok megvalósultak, melyre tekintettel a Társulási Tanács 2017. évben meghozott határozatában javasolta a tag önkormányzatoknak az 500,- Ft/fő/év beruházási önrész megszüntetését, melyet Szombathely Megyei Jogú Város Önkormányzata már 351 / 2017. (XII. 14.) Kgy. számú határozatával elfogadott. A várakozással ellentétben 2018. év végéig nem született meg egységesen valamennyi 127 tagtelepülés elfogadó határozata, mely miatt 2019. évben a Társulási Megállapodás módosítását visszamenőlegesen az államháztartásról szóló 2011. évi CXCV tv. 105/A § (3) bek-ben foglaltak miatt a Magyar Államkincstár nem jegyezhette be.

A Társulás 2019. február hó 21-én megtartott Társulási Tanácsának ülésén ismét foglalkozott a Társulási Megállapodás V/l. pontjában megállapított, 500,- Ft/ fő/év beruházási önrész módosításával, azaz a beruházási önrész eltörlésével.

Ennek alapján a Társulási Tanács az **5 /2019. (II.21.) TT. számú határozatában** (1. sz. melléklet) javasolja a tag önkormányzatok részére az 500,- Ft/fő/év beruházási önrész 2020. január 01. napjától történő megszüntetését. A Társulási Megállapodás módosításának feltétele valamennyi tag hozzájárulása. Mindezidáig 126 tag önkormányzat képviselő testülete érvényes határozatot hozott a fenti tartalommal, ezért a javasolt határozat közgyűlés általi elfogadásával 2020. január 1-től megszűnik a beruházási önrész fizetési kötelezettsége valamennyi tagönkormányzatnak.

**VI.**

**A FALCO KC Szombathely Kft. részére kezességvállalás biztosítása**

Szombathely Megyei Jogú Város Közgyűlése a 393/2007. (IX.27.) Kgy. számú határozatában a FALCO KC Szombathely Kft. által 20.000.000,- Ft összegű forgóeszközhitel és 10.000.000,- Ft összegű folyószámlahitel felvételéhez 2010. december 31. napjáig kezességet vállalt. Az önkormányzati kezességvállalás határideje eddig nyolc alkalommal került meghosszabbításra, legutóbb a 323/2018.(XII.10.) Kgy. számú határozat alapján 2019. december 31. napjáig.

2007-től kezdődően a társaság a Raiffeisen Bank Zrt.-től igényelt hitelt, számlavezető bankváltás következtében az Unicredit Bank Zrt. 30.000.000,- Ft összegű többcélú hitelkeretet biztosít 2019. december 31. napjáig.

Ügyvezető Úr tájékoztatása szerint a társaság a felvett forgóeszközhitelt fennálló tartozásainak rendezésére kívánta fordítani, mert néhány tervezett szerződés nem, vagy nem teljesen a kalkulált módon valósult meg. A folyószámlahitellel pedig biztonsági tartalékot kívánt képezni az előre nem tervezhető kiadások – pl. a megkötött szerződéseknek a gazdasági partner pénzügyi problémáiból adódó késedelmes fizetések, vagy a hosszabb ideje sérült játékos pótlására érkező új játékos felmerülő többletkiadásai – fedezésére.

A társaság ügyvezetőjének álláspontja szerint a 2012. évtől működő társasági adóhoz kapcsolódó támogatás folyamatának elindulása hosszútávon új bevételi forrásokat biztosíthat a Kft. részére. Továbbá amennyiben a társaság hosszabb távon számíthat a névadó szponzorra és a Szerencsejáték Zrt. kiemelt támogatására, úgy lehetőség van a hitelkeret csökkentésére, illetve megszüntetésére.

Az Unicredit Bank Zrt. – figyelembe véve a Magyarország gazdasági stabilitásáról szóló 2011. évi CXCIV. törvény 10. § (3) bekezdés b) pontját - 2020. január 1. napjától 2020. december 31. napjáig biztosítaná a hitelkeretet a FALCO KC Szombathely Kft. részére Szombathely Megyei Jogú Város Önkormányzatának kezességvállalásával.

A társág ügyvezetője azzal a kérelemmel fordult a tulajdonos Önkormányzathoz, hogy támogassa a fenti összegű többcélú hitel felvételét az önkormányzat kezességvállalása mellett.

A társaság felügyelőbizottsága november 20-án tartott ülésén hozott határozatában támogatta a hitelfelvételt, és javasolta a kezességvállalás megadását.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 22. § (1) bekezdése alapján a Közgyűlés hatáskörébe tartozik a kezességvállalásról szóló döntés meghozatala.

**VII.**

**A Savaria Városfejlesztési Nonprofit Kft. részére nyújtott tagi kölcsön visszafizetési határidejének módosítása**

A Közgyűlés a 145/2016. (IV. 20.) Kgy. sz. határozatában a Savaria Városfejlesztési Nonprofit Kft. (a továbbiakban: társaság) likviditásának biztosítása érdekében 2016. december 31-i visszafizetési kötelezettséggel 20.000.000,- Ft tagi kölcsönt nyújtott a társaság részére. A kölcsön visszafizetésének határideje harmadik alkalommal a 324/2018.(XII.10.) Kgy. számú határozattal 2019. december 31. napjáig módosításra került.

A társaság ügyvezetője azzal a kéréssel fordult Önkormányzatunkhoz, hogy a Közgyűlés járuljon hozzá a 20.000.000,- Ft összegű tagi kölcsön visszafizetési határidejének ismételt hosszabbításához, tekintettel arra, hogy a társaság jelenlegi gazdasági helyzete nem teszi lehetővé a szerződésben foglalt határidőre történő visszafizetést. A társaság számos városfejlesztési projekt megvalósítását (tervezés, projektmenedzsment, nyilvánosság) végzi. A Kft. az üzleti tervében több projekt vonatkozásában a megvalósítási szakaszra való átlépést 2019. évre tervezte. Az előkészítési szakaszok (közbeszerzési eljárások, KSZ támogatási szerződések elfogadása) elhúzódása miatt ezek később valósulnak meg, ezért a mérföldkövekhez rendelt kifizetések is később realizálódnak.

Mindezek miatt a Kft. likviditási egyensúlyának fenntartásához nélkülözhetetlen a tagi kölcsön további biztosítása. A projektmenedzsment tevékenységre szerződött összegből 2017. évi során 6,07 %, 2018. évben 12,62 %, 2019. október 31-ig 16,36 % került kiszámlázásra, amely a bér jellegű költségek fedezetére szolgál.

A fentiekre tekintettel ügyvezető asszony a tagi kölcsön visszafizetésének határidejét 2020. december 31. napjáig kezdeményezi meghosszabbítani.

**VIII.**

Magyarország helyi önkormányzatairól szóló 2011. évi CLXXXIX. törvény 67. § (1) bekezdésének d) pontja értelmében a polgármester a jegyző javaslatára előterjesztést nyújt be a képviselő-testületnek a **hivatal létszámának meghatározására**.

Fenti rendelkezésben foglaltak figyelembevételével javaslatot teszek a Városüzemeltetési és Városfejlesztési Osztály, Kommunális és Környezetvédelmi Iroda létszám-előirányzatának 2 fővel történő megemelésére. A kommunális, hatósági és az iroda feladatkörébe tartozó egyéb városüzemeltetési feladatok megnövekedése, továbbá a lakossági bejelentések hatékonyabb, operatívabb kezelésének és intézésének elősegítése indokolja a 2 új státusz létrehozását az Irodán.

**IX.**

Az **AGORA Szombathelyi Kulturális Központ** (a továbbiakban: AGORA) a TOP-6.9.2-16 „A helyi identitás és kohézió erősítése” c. pályázaton a Savaria Városfejlesztési Kft. konzorciumi partnereként 127.148 eFt támogatásban részesült.

A szakmai program megvalósításához az AGORA 2019. június 1. napjától hat célterületre 1-1 fő részfoglalkozású közalkalmazott kinevezését (a TOP-6.9.2-16 projektből biztosított a fedezet) hajtotta végre, amelyhez kéri, hogy az önkormányzat 2019. évi költségvetéséről szóló 5/2019. (IV.1.) önkormányzati rendelet soron következő módosításával 3 fő (6 fő 4 órás) szakmai **létszám előirányzat módosítását** engedélyezze a Tisztelt Közgyűlés 2019. június 1. napjától 2022. december 31. napjáig.

**X.**

Szombathely Megyei Jogú Város Önkormányzata Közgyűlésének az önkormányzat 2019. évi költségvetésről szóló 5/2019. (IV.1.) önkormányzati rendelet 11. § (5) bekezdésének előírása szerint az „**Út, járda, híd, kerékpárút, parkoló, közvilágítási építési és felújítási program” előirányzatának felhasználásáról** kizárólag a Közgyűlés jogosult dönteni.

A 156/2019. (IV.30.) Kgy. sz. határozat 3. pontjában foglaltaknak megfelelően elkészült több utca burkolat felújítási terve.

A Török Ignác utca, a Mészáros Lőrinc utca, a Vadász utca burkolat felújításának tervezői költségbecslése összesen mintegy 297 millió Ft.

Javaslom, hogy a fenti kivitelezési költség fedezetéhez szükséges 297 millió forint az „Út, járda, híd, kerékpárút, parkoló, közvilágítási építési és felújítási program” sorának előirányzata terhére kerüljön biztosításra. Az előirányzat maradék összegéből még kisebb út, járdaszakaszok, vagy játszótér felújítását lehet elvégezni.

**XI.**

A **rendelet módosítását** a 2019. év I-X. havi időszakában bekövetkezett változások, úgymint a központi támogatásokból, a támogatásértékű működési és felhalmozási bevételekből származó többletbevételek, a működéshez kapcsolódó többletbevételek, szakmai bizottságok által hozott határozatok alapján történő átcsoportosítások, az eddigi közgyűlési döntések végrehajtása, valamint a források biztosítását igénylő tételek módosítása indokolja.

A **rendelet gazdálkodás rendjét szabályozó** szakaszai közé beemelésre kerültek a polgármesteri átcsoportosításra vonatkozó rendelkezések (10.000 eFt egyedi értékhatárig előirányzat átcsoportosítás, kiemelt előirányzatok közötti átcsoportosítás, …)

A jogalkotásról szóló 2010. évi CXXX. törvény (a továbbiakban: Jat.) 17. §-a értelmében a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a képviselő-testületet tájékoztatni kell. E költségvetési rendelet-tervezet esetében is elkészítettük a hatásvizsgálatot. A tervezet társadalmi, gazdasági és költségvetési hatásait a költségvetési rendelet tervezethez fűzött indokolás tartalmazza. Környezeti és egészségi következményekkel nem kell számolni. Az adminisztratív terhek nem nőnek.

 A rendelet-tervezet megalkotásának szükségességét, a jogalkotás elmaradásának várható következményeit pedig az államháztartásról szóló 2011. évi CXCV. törvény (a továbbiakban: Áht.) és egyéb jogszabályi előírások szabályozzák. Továbbá a rendelet-tervezet megalkotásának szükségességét, a központi támogatások előirányzatainak beemelése, valamint a szakmai bizottságok, a közgyűlés által hozott határozatok végrehajtások indokolják.

A jogszabály alkalmazásához szükséges személyi, szervezeti, tárgyi és pénzügyi feltételek rendelkezésre állnak.

Az előzetes hatásvizsgálat eredményének mérlegelése alapján a rendelet megalkotása a szabályozási cél eléréséhez feltétlenül szükséges.

A Jat. 18. §-a alapján a rendelet-tervezethez csatoltan elkészítettük az indokolást is.

Kérem a Tisztelt Közgyűlést, hogy a rendelet tervezetét megtárgyalni, a rendeletet megalkotni, és a határozati javaslatokat elfogadni szíveskedjék.

**Szombathely, 2019. november „ ”**

 **/: Dr. Nemény András :/**

**I.**

**HATÁROZATI JAVASLAT**

**……../2019. (XI. 28.) Kgy. sz. határozat**

1. Szombathely Megyei Jogú Város Közgyűlése jóváhagyja, hogy a Szombathelyi Szolgáltatási Szakképzési Centrum Oladi Szakgimnáziuma és Szakközépiskolája (Szombathely, Simon István utca 2-6.) hőszivattyúinak szivárgásvizsgálatához szükséges 87.000,- Ft az „Intézményi felújítások” sor terhére kerüljön biztosításra.
2. Szombathely Megyei Jogú Város Közgyűlése jóváhagyja, hogy a Szombathelyi Oladi Szakgimnáziumban (Szombathely, Simon István utca 2-6.) lévő hőszivattyú testzárlatos kompresszorának cseréjéhez szükséges 1.771.000,- Ft az „Intézményi felújítások” sor terhére kerüljön biztosításra.
3. Szombathely Megyei Jogú Város Közgyűlése jóváhagyja, hogy a Neumann János Általános Iskola, a Váci Mihály Általános Iskola, a Bercsényi Miklós Általános Iskola és a Szombathelyi Szolgáltatási Szakképzési Centrum Oladi Szakgimnáziuma és Szakközépiskolája napelemes rendszerek invertereinek internetes elérésének biztosításához szükséges 743.000,- Ft az „Intézményi felújítások” sor terhére kerüljön biztosításra.
4. Szombathely Megyei Jogú Város Közgyűlése jóváhagyja, hogy a Margaréta Óvoda, Hétszínvirág Óvoda, Napsugár Óvoda és az Aranyhíd Nevelési-Oktatási Integrációs Központ Micimackó Óvodája napelemes rendszerek invertereinek internetes elérésének biztosításához szükséges 541.000,- Ft az „Óvodai intézményi karbantartás” sor terhére kerüljön biztosításra

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(a végrehajtás előkészítéséért:

Stéger Gábor, a Közgazdasági és Adó Osztály vezetője

Kalmár Ervin, a Városüzemeltetési és Városfejlesztési Osztály vezetője)

**Határidő:** 1.pont: azonnal

 2. pont: azonnal

 3. pont: azonnal

 4. pont: azonnal

**II.**

**HATÁROZATI JAVASLAT**

**…./2019. (XI.28.) Kgy. számú határozat**

1. Szombathely Megyei Jogú Város Közgyűlése elhatározza, hogy az Önkormányzat 2020. évi költségvetésében a Savaria Történelmi Karnevál 2020. évi megszervezéséhez a 2019. évi támogatás mértékével azonos összegű, a Savaria Turizmus Nonprofit Kft. részére 57.500.000,- Ft, a „Savaria Történelmi Karnevál” Közhasznú Közalapítvány részére 10.000.000,- Ft összegű támogatást biztosít saját forrásból.
2. A Közgyűlés felhatalmazza a Savaria Turizmus Kft. ügyvezető igazgatóját, és a „Savaria Történelmi Karnevál” Közhasznú Közalapítvány kuratóriumi elnökét, hogy az 1. pont szerinti támogatási összeg figyelembevételével a 2020. évi Savaria Történelmi Karnevál előkészítését megkezdjék.
3. A Közgyűlés egyetért azzal, hogy a Nemzeti Kulturális Alap nyílt pályázatára 2020. évtől a Savaria Turizmus Nonprofit Kft. nyújtsa be a pályázatot.

**Felelős:** Dr. Nemény András polgármester

 Horváth Soma alpolgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtás előkészítéséért:

Grünwald Stefánia, Savaria Turizmus Nonprofit Kft. ügyvezető igazgatója,

 Csapláros Andrea, a „Savaria Történelmi Karnevál” Közhasznú Közalapítvány kuratóriumának elnöke,

 Stéger Gábor, a Közgazdasági és Adó Osztály vezetője,

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** 2020. évi költségvetési rendelet megalkotása /1. pont vonatkozásában/

 2020. április 30. /2-3. pont vonatkozásában/

**III.**

**HATÁROZATI JAVASLAT**

**....../2019. (XI. 28.) Kgy. sz. határozat**

1. Szombathely Megyei Jogú Város Közgyűlése elhatározza, hogy a háziorvosi ügyeletben közreműködők juttatásainak – a 268/2019. (VI.18.) Kgy. sz. határozat 3. pontja szerinti – megemeléséhez további 1,5 millió forint összegű támogatást biztosít az önkormányzat 2019. évi költségvetésében.
2. A Közgyűlés felkéri a polgármestert a megállapodás módosításának aláírására.

**Felelősök:** Dr. Nemény András polgármester

 Dr. László Győző alpolgármester

 Dr. Horváth Attila alpolgármester

 Dr. Károlyi Ákos jegyző

 (a végrehajtás előkészítéséért:

Stéger Gábor, a Közgazdasági és Adó Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője/

**Határidők**: 2019. évi költségvetés módosítása (az 1. pont vonatkozásában)

 2019. december 20. (a 2. pont vonatkozásában)

**IV.**

**HATÁROZATI JAVASLAT**

**....../2019. (XI. 28.) Kgy. sz. határozat**

1. Szombathely Megyei Jogú Város Közgyűlése elhatározta, hogy az új Egészségügyi Alapellátó Központ kialakítására vonatkozó - TOP-6.6.1-15 Egészségügyi alapellátás infrastrukturális fejlesztése elnevezésű pályázati kiírásában nem szereplő -, az egészségügyi alapellátási feladatok jogszabályi és funkcionális megfelelősége érdekében szükséges forrást - 2019. évben -**203.165 e** Ft összegben biztosítja a Szombathelyi Egészségügyi és Kulturális Intézmények Gazdasági Ellátó Szervezete költségvetésében.
2. A Közgyűlés a pályázatban nem érintett 4 rendelő (Váci M. u., Szent M. u., és a kettő Kiskar utcai rendelő) kezelőegységeinek és gépészeti munkáinak költségeire **35.754.310,-** Ft-ot biztosít 2020. évben a Szombathelyi Egészségügyi és Kulturális Intézmények Gazdasági Ellátó Szervezete költségvetésében.
3. A Közgyűlés felhatalmazza a Szombathelyi Egészségügyi és Kulturális Intézmények Gazdasági Ellátó Szervezetének igazgatóját, hogy a közbeszerzési eljárást folytassa le a projekt megvalósulásához igazodó határidő figyelembevételével.
4. A Közgyűlés az új Egészségügyi Alapellátó Központ működéséhez szükséges önkormányzati támogatási igényről szóló tájékoztatást tudomásul veszi, és a költségek felmerülésekor ténylegesen szükséges előirányzatot biztosítja a Szombathelyi Egészségügyi és Kulturális Intézmények Gazdasági Ellátó Szervezete költségvetésében.

**Felelősök:** Dr. Nemény András polgármester

 Dr. László Győző alpolgármester

 Dr. Horváth Attila alpolgármester

 Dr. Károlyi Ákos jegyző

 /a végrehajtás előkészítéséért:

 Stéger Gábor, a Közgazdasági és Adó Osztály vezetője

 Vinczéné dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a Szombathelyi Egészségügyi és Kulturális Intézmények Gazdasági Ellátó Szervezete igazgatója/

**Határidők**: azonnal (az 1. pont vonatkozásában)

2020. évi költségvetési rendelet elfogadása (a 2. és a 4. pont vonatkozásában)

 folyamatos (a 3. pont vonatkozásában)

**V.**

**HATÁROZATI JAVASLAT**

**........../2019. (XI.28.) Kgy. számú határozat**

Szombathely Megyei Jogú Város Közgyűlése megtárgyalta a „Javaslat a Nyugat-dunántúli Regionális Hulladékgazdálkodási Önkormányzati Társulás felé fizetendő beruházási hozzájárulás megszüntetéséről” című előterjesztést és az alábbi döntést hozta:

A Közgyűlés úgy döntött, hogy elfogadja a Nyugat-dunántúli Regionális Hulladékgazdálkodási Önkormányzati Társulás Társulási Megállapodás V/1. pontjában a Társulás bevételei módosítását akként, hogy 2020. január 1. napjától az 500,- Ft/fő/év beruházási hozzájárulás fizetési kötelezettsége a tag önkormányzatoknak megszűnjön. A Közgyűlés felhatalmazza a polgármestert a Társulási Megállapodás fentieknek megfelelő módosításának aláírására.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

(a végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője,

Stéger Gábor, a Közgazdasági és Adó Osztály vezetője)

**Határidő:** azonnal

**VI.**

**HATÁROZATI JAVASLAT**

**……./2019. (XI.28.) Kgy. sz. határozat**

A Közgyűlés hozzájárul ahhoz, hogy a FALCO KC Szombathely Sportszolgáltató Kft. 30.000.000,- Ft összegű többcélú hitelt vegyen fel 2020. január 1. napjától 2020. december 31. napjáig tartó futamidőre. A Közgyűlés hozzájárul ahhoz, hogy Szombathely Megyei Jogú Város Önkormányzata a fenti hitelállományhoz kezességet vállaljon 2020. december 31. napjáig. A Közgyűlés felhatalmazza a polgármestert a hitelszerződéseknek az önkormányzat részéről történő aláírására.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (a végrehajtás előkészítéséért:

 Gráczer György, a társaság ügyvezetője

Stéger Gábor, a Közgazdasági és Adó Osztály vezetője

Nagyné Dr. Gats Andrea, a Jogi és Képviselői Osztály vezetője)

**Határidő:** 2020. január 1.

**VII.**

**HATÁROZATI JAVASLAT**

**……./2019. (XI.28.) Kgy. sz. határozat**

1. A Közgyűlés hozzájárul ahhoz, hogy a Savaria Városfejlesztési Nonprofit Kft. részére biztosított 20.000.000,- Ft összegű tagi kölcsön visszafizetési határideje 2020. december 31. napjáig kerüljön meghosszabbításra.
2. A Közgyűlés felhatalmazza a Polgármestert, és a Savaria Városfejlesztési Kft. ügyvezető igazgatóját a tagi kölcsön szerződés - visszafizetési határidőre vonatkozó - módosításának aláírására.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (a végrehajtás előkészítéséért:

 Dr. Kovácsné Takács Klaudia, a társaság ügyvezetője

Stéger Gábor, a Közgazdasági és Adó Osztály vezetője

Nagyné Dr. Gats Andrea, a Jogi és Képviselői Osztály vezetője)

**Határidő:** 1. pont: azonnal

 2. pont: 2019. december 31.

**VIII.**

**HATÁROZATI JAVASLAT**

**……./2019. (XI.28.) Kgy. számú határozat**

1. Szombathely Megyei Jogú Város Közgyűlése úgy határozott, hogy a Polgármesteri Hivatal létszámát 246,5 főről 248,5 főre emeli, így a Polgármesteri Hivatal engedélyezett létszámát 2019. december 1. napjától 248,5 főben állapítja meg.
2. A Közgyűlés a létszámbővítés fedezetéről az Önkormányzat 2020. évi költségvetéséről szóló önkormányzati rendeletben gondoskodik.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (a végrehajtás előkészítéséért:

 Stéger Gábor, a Közgazdasági és Adó Osztály vezetője

Nagyné Dr. Gats Andrea, a Jogi és Képviselői Osztály vezetője)

**Határidő:** 1./ 2019. december 1.

 2./ 2020. évi költségvetési rendelet megalkotása

**IX.**

**HATÁROZATI JAVASLAT**

**…./2019. (XI.28.) Kgy. számú határozat**

1. Szombathely Megyei Jogú Város Közgyűlése az AGORA Szombathelyi Kulturális Központ létszám-előirányzatát a TOP-6.9.2-16 „A helyi identitás és kohézió erősítése” c. pályázat okán- önkormányzati többletforrás biztosítása nélkül - 2019.június 1. napjától 2022. december 31. napjáig 3 fővel növeli.

 A foglalkoztatottak létszáma így 37 főről 40 főre módosul, ezen belül a szakmai létszám 21,5 főről 24,5 főre emelkedik, az intézmény-üzemeltetési létszám változatlanul 15,5 fő.

2. A Közgyűlés felkéri az intézmény igazgatóját, hogy az önkormányzat 2019. évi költségvetéséről szóló 5/2019. (IV.1.) sz. önkormányzati rendelet III. sz. módosítását követően a szükséges munkáltatói intézkedéseket haladéktalanul tegye meg.

**Felelős:** Dr. Nemény András polgármester

 Horváth Soma alpolgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője,

Vigné Horváth Ilona, a Szombathelyi Egészségügyi és Kulturális Intézmények Gazdasági Ellátó Szervezete igazgatója)

**Határidő:** azonnal (1. pont vonatkozásában)

a költségvetési rendelet III. sz. módosításának kihirdetését követően

(a 2. pont vonatkozásában)

**X.**

**HATÁROZATI JAVASLAT**

**…./2019. (XI.28.) Kgy. számú határozat**

Szombathely Megyei Jogú Város Közgyűlése a 156/2019. (IV.30.) Kgy. sz. határozat 1. pontját az alábbiakkal egészíti ki:

* Török Ignác utca burkolat felújítása
* Mészáros Lőrinc utca burkolat felújítása
* Vadász utca burkolat felújítása

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

(A végrehajtásért felelős:

Kalmár Ervin, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője,)

**Határidő:** azonnal